Komission päätös,

tehty 23 päivänä tammikuuta 2002,

tietyistä suu- ja sorkkataudin vastaisista suojatoimenpiteistä Yhdistyneessä kuningaskunnassa tehdyn päätöksen 2001/740/EY muuttamisesta seitsemännen kerran

(tiedoksiannettu numerolla K(2002) 292)

(ETA:n kannalta merkityksellinen teksti)

(2002/48/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna direktiivillä 92/118/ETY(2), ja erityisesti sen 10 artiklan,

ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY(3), sellaisena kuin se on viimeksi muutettuna direktiivillä 92/118/ETY, ja erityisesti sen 9 artiklan,

sekä katsoo seuraavaa:

(1) Komission päätös 2001/740/EY(4), sellaisena kuin se on viimeksi muutettuna päätöksellä 2002/37/EY(5), koskee eräitä suu- ja sorkkataudin vastaisia suojatoimenpiteitä Yhdistyneessä kuningaskunnassa.

(2) Komission päätös 2001/304/EY(6), sellaisena kuin se on viimeksi muutettuna päätöksellä 2001/345/EY(7), koskee eräiden eläintuotteiden merkintää ja käyttöä suhteessa tietyistä suu- ja sorkkataudin vastaisista suojatoimenpiteistä Yhdistyneessä kuningaskunnassa tehtyyn päätökseen 2001/172/EY. Kyseisen 23 päivänä huhtikuuta 2001 voimaan tulleen päätöksen mukaisesti lihaan ja lihavalmisteisiin, joita ei päätösten 2001/172/EY, 2001/356/EY ja 2001/740/EY mukaisesti voida lähettää Ison-Britannian ulkopuolisiin määräpaikkoihin, on merkittävä pyöreä leima.

(3) Suu- ja sorkkataudin viimeisin taudinpurkaus todettiin Isossa-Britanniassa 30 päivänä syyskuuta 2001 eli yli kolme kuukautta sitten, ja Ison-Britannian koko alueella on tehty serologinen tutkimus sen arvioimiseksi, voidaanko tautitilanteeseen liittyvät rajoitukset poistaa.

(4) Eläinten parantuneen terveystilanteen vuoksi suurin osa rajoituksista on mahdollista poistaa. Tämä koskee erityisesti eläinperäisten tuotteiden lähettämistä Isosta-Britanniasta ja suurinta osaa Isosta-Britanniasta lähetettäviä taudille alttiisiin lajeihin kuuluvia eläviä eläimiä.

(5) Tilanne vaatii kuitenkin elävien lampaiden siirtojen rajoittamista edelleen ja sellaisen lihan lähettämisen tiukkaa valvontaa, joka ei kelpaa kauppaan ja joka on peräisin taudille alttiisiin lajeihin kuuluvista eläimistä, jos nämä eläimet on teurastettu 1 päivän helmikuuta (viruksen mahdollinen kulkeutumispäivä) ja 19 päivän lokakuuta 2001 (tietynlaisen lihan lähettämisen tietyiltä alueilta tietyillä edellytyksillä sallivan päätöksen 2001/740/EY hyväksymispäivämäärä) välisenä aikana.

(6) Komission päätös 2001/740/EY olisi muutettava vastaavasti.

(7) Tilannetta olisi tarkasteltava uudelleen pysyvän eläinlääkintäkomitean kokouksessa, joka on tarkoitus pitää 5 ja 6 päivänä helmikuuta 2002, ja toimenpiteitä on mukautettava tarvittaessa.

(8) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Muutetaan komission päätös 2001/740/EY seuraavasti:

1) Korvataan 1 artiklan 2 kohdan 2.2 alakohta seuraavasti: "2.2 Edellä olevan 1 kohdan säännöksiä ei sovelleta nauta- ja sikaeläinten lähettämiseen liitteessä II luetelluilta alueilta, sanotun kuitenkaan rajoittamatta neuvoston direktiivin 64/432/ETY ja neuvoston päätöksen 98/256/EY säännöksiä ja Yhdistyneen kuningaskunnan toimivaltaisten viranomaisten taudille alttiiden eläinten Isossa-Britanniassa ja sen kautta tapahtuviin siirtoihin soveltamia rajoituksia."

2) Korvataan 2 artikla seuraavasti: " 2 artikla

1. Yhdistynyt kuningaskunta ei saa lähettää 2 kohdassa määriteltyä naudan-, lampaan-, vuohen- ja siansukuisten eläinten tai muiden sorkkaeläinten lihaa, jos se on tulee tai on saatu Isosta-Britanniasta peräisin olevista eläimistä.

2. Edellä 1 kohdassa tarkoitettu liha sisältää direktiiveissä 64/433/ETY ja 91/495/ETY määritellyn 'tuoreen lihan' ja neuvoston direktiivissä 94/65/EY määritellyn 'jauhetun lihan ja raakalihavalmisteet'.

3. Edellyttäen, että liha on merkitty selvästi sekä kuljetettu ja varastoitu tuotantopäivästä lähtien erillään lihasta, joka ei tämän päätöksen säännösten mukaisesti kelpaa lähetettäväksi liitteessä II lueteltujen alueiden ulkopuolelle, 1 kohdassa säädettyä kieltoa ei sovelleta 2 kohdassa tarkoitettuun lihaan, jossa on neuvoston direktiivin 64/433/ETY liitteessä I olevan XI luvun mukainen terveysmerkki tai, jos kyseessä on muiden sorkkaeläinten liha, direktiivin 91/495/ETY liitteessä I olevassa III luvussa säädetty terveysmerkki ja joka:

a) on saatu ennen 1 päivää helmikuuta 2001, tai

b) on peräisin eläimistä, jotka on teurastettu tai, jos kyseessä on suu- ja sorkkataudille alttiisiin lajeihin kuuluvien riistaeläinten liha, tapettu liitteessä II luetelluilla alueilla 19 päivän lokakuuta 2001 jälkeen, tai

c) on peräisin eläimistä, jotka on kasvatettu ja teurastettu tai, jos kyseessä on suu- ja sorkkataudille alttiisiin lajeihin kuuluvien riistaeläinten liha, tapettu liitteessä II lueteltujen alueiden ulkopuolella.

4. Toimivaltaisen eläinlääkintäviranomaisen on valvottava edellä lueteltujen edellytysten noudattamista eläinlääkintäalan keskusviranomaisten alaisuudessa.

5. Yhdistyneestä kuningaskunnasta muihin jäsenvaltioihin vietävän lihan mukana on seurattava virkaeläinlääkärin myöntämä todistus. Tässä todistuksessa on oltava seuraava maininta: 'Suu- ja sorkkataudin vastaisista suojatoimenpiteistä Yhdistyneessä kuningaskunnassa 19 päivänä lokakuuta 2001 tehdyn komission päätöksen 2001/740/EY mukaista lihaa'.

"

3) Korvataan 3 artikla seuraavasti: " 3 artikla

1. Yhdistynyt kuningaskunta ei saa viedä Isosta-Britanniasta tulevista naudan-, lampaan-, vuohen- ja siansukuisista eläimistä tai muista sorkkaeläimistä saatuja lihavalmisteita eikä tästä Yhdistyneen kuningaskunnan osasta peräisin olevien suu- ja sorkkataudille alttiiden eläinten lihasta valmistettuja lihavalmisteita.

2. Edellä 1 kohdassa säädettyä kieltoa ei sovelleta lihavalmisteisiin, jotka täyttävät direktiivin 77/99/ETY kansanterveyttä koskevat vaatimukset ja jotka:

a) on joko valmistettu 2 artiklan 3 kohdassa kuvatusta lihasta, tai

b) on käsitelty jollakin neuvoston direktiivin 80/215/ETY 4 artiklan 1 kohdassa säädetyllä tavalla tai saatettu valmistuksen aikana läpikotaisin yhtenäiseen pH-arvoon, joka on pienempi kuin 6.

3. Isosta-Britanniasta muihin jäsenvaltioihin vietävien lihavalmisteiden mukana on seurattava virallinen todistus. Tässä todistuksessa on oltava seuraava maininta: 'Suu- ja sorkkataudin vastaisista suojatoimenpiteistä Yhdistyneessä kuningaskunnassa 19 päivänä lokakuuta 2001 tehdyn komission päätöksen 2001/740/EY mukaisia lihavalmisteita'.

4. Poiketen siitä, mitä 3 kohdassa säädetään, 2 kohdan vaatimukset täyttävien lihavalmisteiden, jotka on jalostettu HACCP-järjestelmää(8) ja käsittelyvaatimusten noudattamisen ja kirjaamisen varmistavaa vakiomuotoista ja tarkastettavissa olevaa toimintamenettelyä noudattavassa laitoksessa, osalta riittää, että 2 kohdassa säädetyltä käsittelyltä vaadittavien edellytysten täyttyminen osoitetaan lähetyksen mukana seuraavassa kaupallisessa asiakirjassa, joka on vahvistettu 9 artiklan 1 kohdan mukaisesti.

5. Poiketen siitä, mitä 4 kohdassa säädetään, hyvän säilyvyyden varmistamiseksi ilmatiiviisti suljetuissa astioissa lämpökäsiteltyjen lihavalmisteiden osalta riittää, että mukana seuraavassa kaupallisessa asiakirjassa mainitaan tehty lämpökäsittely."

4) Lisätään 6 artiklan 3 kohtaan alakohta seuraavasti: "d) nauta- ja sikaeläinten tuoreeseen ja pakastettuun siemennesteeseen, joka on tuotettu direktiivin 88/407/ETY ja 90/429/ETY säännösten mukaisesti 15 päivän tammikuuta 2002 jälkeen liitteessä II luetelluilla alueilla."

5) Poistetaan 12 artikla.

6) Korvataan 16 artiklassa päivämäärä "28 päivään helmikuuta 2002" päivämäärällä "31 päivään maaliskuuta 2002".

7) Poistetaan ilmaisu "Yhdistynyt kuningaskunta Pohjois-Irlantia ja Mansaarta lukuun ottamatta" liitteestä I ja liite III kokonaan.

2 artikla

Tämä päätös on osoitettu kaikille jäsenvaltioille.

Tehty Brysselissä 23 päivänä tammikuuta 2002.

Komission puolesta

David Byrne

Komission jäsen

(1) EYVL L 224, 18.8.1990, s. 29.

(2) EYVL L 62, 15.3.1993, s. 49.

(3) EYVL L 395, 30.12.1989, s. 13.

(4) EYVL L 277, 20.10.2001, s. 30.

(5) EYVL L 15, 17.1.2002, s. 34.

(6) EYVL L 104, 13.4.2001, s. 6.

(7) EYVL L 122, 3.5.2001, s. 31.

(8) HACCP= Hazard Analysis and Critical Control Points (vaarojen arviointi ja kriittiset valvontapisteet).